

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | Nr.13 | 2024. gada 29. augustā |

**3.**

# **Par atļauju Ogres novada pašvaldības sabiedrībai ar ierobežotu atbildību “MS siltums” refinansēt akciju sabiedrības "Attīstības finanšu institūcija Altum" izsniegto aizdevumu** **un ņemt aizdevumu Luminor Bank AS**

Ogres novada pašvaldības dome 2022. gada 21. aprīlī pieņēma lēmumu “Par sabiedrisko siltumapgādes pakalpojumu līguma slēgšanu ar pašvaldības SIA “MS Siltums”” (protokols Nr. 8 (4.)), ar kuru Ogres novada pašvaldības sabiedrība ar ierobežotu atbildību SIA “MS siltums” reģistrācijas Nr. 40103666190, juridiskā adrese “Pagastmāja”, Madliena, Madlienas pag., Ogres nov., LV-5045 (turpmāk – Sabiedrība vai SIA “MS siltums”) tika deleģētas tiesības sniegt sabiedrisko siltumapgādes pakalpojumu, kā arī Sabiedrībai piešķirtas īpašas tiesības sniegt siltumapgādes sabiedrisko pakalpojumu Ogres novada pašvaldības Taurupes pagasta teritorijā, Taurupes pamatskolā un Taurupes pamatskolas Mazozolu filiālē, Ikšķiles, Lielvārdes, Ķeguma un Birzgales pagasta teritorijās.

Lai nodrošinātu kvalitatīvu siltumapgādes sabiedrisko pakalpojumu, Sabiedrība ir veikusi ieguldījumus Ogres novada siltumapgādes sistēmās un to finansēšanai ir piesaistīts Eiropas savienības līdzfinansējums kā arī akciju sabiedrības "Attīstības finanšu institūcija Altum" (turpmāk – Altum) uzņēmumu energoefektivitātes aizdevumi.

Kopējā, no Altum līdz šim saņemtā aizdevumu summa ir 3 828 182,48 EUR, kas sadalās:

[1] 124 673,00 EUR: Taurupes pagasta centra katlu mājas, Taurupes vidusskolas katlu mājas, Taurupes sākumskolas filiāles katlu mājas modernizācijai, uzstādot tajās ar koksnes granulām kurināmos ūdenssildāmos katlus ar kopējo jaudu 0,6 MW un nepieciešamo aprīkojumu *(Pašvaldības 2022. gada 26. maija lēmums “Par atļauju Ogres novada pašvaldības sabiedrībai ar ierobežotu atbildību “MS siltums” ņemt aizņēmumu Taurupes pagasta siltumapgādes sistēmas attīstībai” (protokols Nr. 11; 27.))*;

[2] 3 556 982,48 EUR: SIA “MS siltums” dalībai darbības programmā “Izaugsme un nodarbinātība” 4.3.1. specifiskā atbalsta mērķa “Veicināt energoefektivitāti un vietējo AER izmantošanu centralizētajā siltumapgādē”, lai veiktu katlumāju būvprojektu izstrādi, autoruzraudzību, pārbūvi un servisa darbu veikšanu: “Katlu māja” Edgara Kauliņa aleja 16, Lielvārdē; “Katlu māja” Avotu iela 17, Lielvārdē; “Katlu māja” Spīdolas iela 12, Lielvārdē un “Katlu māja” Dainu iela 4A, Ikšķilē. *(Pašvaldības 2022. gada 28.aprīļa lēmums “Par Ogres novada pašvaldības sabiedrības ar ierobežotu atbildību “MS Siltums” dalību darbības programmas “Izaugsme un nodarbinātība” 4.3.1. specifiskā atbalsta mērķa “Veicināt energoefektivitāti un vietējo AER izmantošanu centralizētajā siltumapgādē” projektā” (protokols Nr. 9; 40.))*;

[3] 146 527,00 EUR: siltumenerģijas pārvades sistēmas (siltumtrase) posma izbūvei Lielvārdē, Avotos, lai tai pievienotu 3 objektus - daudzdzīvokļu ēku Avotu ielā 14, Lielvārdes pamatskolas ēku Avotu ielā 2 un jaunbūvējamo pirmsskolas izglītības ēku Avotu ielā 2a.

Sabiedrība, izvērtējot esošo kredītu apjomu, ir veikusi pārrunas ar Luminor Bank AS, kas ir Sabiedrības aizdevējs īstenojot katlu mājas Rietumu ielā 1, būvniecību (20.08.2015. aizdevuma (kredīta) līguma Nr. 2015-201-SA), par Altum aizdevuma refinansēšanu tādejādi Sabiedrībai iegūstot labākus nosacījumus.

Aizdevuma refinansēšana no Altum uz Luminor Bank AS nodrošinātu:

1. pagarinātu aizdevuma atmaksas termiņu (no 7 gadi uz 15 gadi), kas ļautu samazināt ikmēneša aizdevuma atmaksas maksājumus un uzlabotu ne tikai Sabiedrības naudas plūsmu, bet arī siltumražošanas tarifu;
2. zemākas aizdevuma procentu likmes (esošās Altum aizdevumu likmes fiksētas atsevišķos līgumos 6.7 līdz 9.2 - refinansējot samazinās visas uz 2.7+EURIBOR 3 mēneši), kas būtiski samazina ikmēneša aizdevuma atmaksas maksājumus un kopējās aizdevuma izmaksas. Kā arī pārejot no salīdzinoši augstas fiksētas procentu likmes uz mainīgu procentu likmi, tiktu nodrošināts zemāks ikmēneša maksājums;
3. izmaksu samazinājumu - apvienojot vairākus aizdevumus pie viena aizdevēja, aizdevuma pārvaldība kļūst vienkāršāka un potenciāli izdevīgāka ar zemākām procentu likmēm un mazākiem maksājumiem. Tāpat refinansējot tiks samazinātas ar aizdevumu saistītās izmaksas, piemēram, aizdevumu apkalpošanas maksas un citi administratīvie izdevumi.

Papildus Sabiedrība lūdz atļauju ņemt aizdevumu siltumtrašu būvniecībai Lielvārdē, kas tiks īstenota līdz 2025. gada 31. decembrim un nodrošinās siltumenerģijas pārvades sistēmas (siltumtrase) pieejamību lielākam Lielvārdes pilsētas iedzīvotāju skaitam.

SIA “MS siltums” ir iesniegusi pieteikumu Luminor Bank AS, kura ir veikusi Sabiedrības finanšu stāvokļa izvērtējumu un ir izteikusi SIA “MS siltums” refinansēšanas piedāvājumu (pielikumā).

Ņemot vērā iepriekš minēto SIA “MS siltums” lūdz Ogres novada pašvaldības domei atļaut slēgt aizdevuma līgumu ar Luminor Bank AS par kopējo summu līdz 5 160 000,00 EUR (pieci miljoni viens simts sešdesmit tūkstoši *euro*) (Altum aizdevuma refinansēšanai līdz 4 200 000,00 EUR (četri miljoni divi simti tūkstoši *euro*) un siltumtrašu būvniecībai Lielvārdē 960 000,00 EUR (deviņi simti sešdesmit tūkstoši *euro*)).

Saskaņā ar iepriekš minēto un pamatojoties uz Publiskas personas kapitāla daļu un kapitālsabiedrību pārvaldības likuma 1. panta pirmās daļas 14. punkta b) apakšpunktu un Pašvaldību likuma 5. pantu un 10. panta pirmās daļas 17. punktu,

**balsojot: ar 20 balsīm "Par" (Andris Krauja, Artūrs Mangulis, Atvars Lakstīgala, Dace Māliņa, Daiga Brante, Dainis Širovs, Dzirkstīte Žindiga, Egils Helmanis, Gints Sīviņš, Igors Miglinieks, Ilmārs Zemnieks, Indulis Trapiņš, Jānis Kaijaks, Jānis Siliņš, Kaspars Bramanis, Pāvels Kotāns, Raivis Ūzuls, Rūdolfs Kudļa, Toms Āboltiņš, Valentīns Špēlis), "Pret" – 1 (Santa Ločmele), "Atturas" – nav, "Nepiedalās" – nav**,

Ogres novada pašvaldības dome **NOLEMJ:**

**Atļaut** SIA “MS siltums” slēgt aizdevuma līgumu ar Luminor Bank AS par summu līdz 5 160 000,00 EUR (pieci miljoni viens simts sešdesmit tūkstoši *euro*), ar mērķi veikt akciju sabiedrības "Attīstības finanšu institūcija Altum" aizdevuma refinansēšanu un siltumenerģijas pārvades sistēmas posmu izbūvi Lielvārdē, lai nodrošinātu centralizēto siltumenerģijas apgādi Lielvārdē.

**Kontroli** par lēmuma izpildi uzdot Ogres novada pašvaldības izpilddirektoram.

(Sēdes vadītāja,

domes priekšsēdētāja E. Helmaņaparaksts)